
РЕШЕНИЕ
№ РС-12242-18-001
Гр. София, 09.01.2019 г.
	Днес, 09.01.2019г., Комисията за противодействие на корупцията и за отнемане на незаконно придобито имущество, в състав:
Председател: Пламен Георгиев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
	Производството е по реда на чл.71, ал.1, пр.3 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на искане с рег. № ЦУ01-12242/25.09.2018 г., подадено от ***.
Иска се да се установи налице ли е конфликт на интереси по отношение на Султанка Петрова– заместник-министър на труда и социалната политика, във връзка със сключване на договор №8 от 21.04.2017г. между „***“ ЕООД, с ЕИК: *** и „***“ ООД, с ЕИК:****, с предмет „Охрана на обект Народно събрание 2“.
Към искането не са приложени доказателства.
Служебно са извършени справки в Търговски регистър и в АОП.
Изискани са от ръководителя на Главния инспекторат на Министерски съвет доказателства за служебното качество на Султанка Петрова, както и подадените декларации по чл.12 от ЗПУКИ (отм.) от същата.
С писмо изх. №13929/25.10.2018г. на КПКОНПИ е изискан от „***“ ООД, договор №8 от 21.04.2017г., сключен между „***“ ЕООД, с ЕИК: *** и „***“ ООД, с ЕИК: ***, с предмет „Охрана на обект Народно събрание 2.
С писмо изх. №13929/25.10.2018г. на КПКОНПИ до председателя на Комисията за борба с корупцията, конфликт на интереси и парламентарна етика при Народното събрание на Република България са изискани доказателства за служебното качество на Султанка Петрова, в качеството й на народен представител в 43-то Народно събрание и подадените от нея декларации по чл.12 от ЗПУКИ (отм.), в отговор на което същите са представени.
От събраните в хода на административното производство доказателства Комисията установи следното от фактическа страна:
	Искането е подадено от идентифицирано лице по чл.47, ал.1 във връзка с чл.48, ал.1, т.1 от Закона за противодействие на корупцията и отнемане на незаконно придобитото имущество (ЗПКОНПИ).
Султанка Димитрова Петрова заема длъжността заместник-министър на труда и социалната политика по силата на Заповед № КВ-362 от 11.05.2017г. на министър-председателя на Република България.
		В това си качество същата е подала декларации по чл.12, т.1 и т.2 от ЗПУКИ (отм.), в които не е декларирала частен интерес към дейността на свързани с нея лица по смисъла на §1, т.1 от ДР на ЗПУКИ (отм.), както и несъвместимост със заеманата от нея длъжност.
От събраните в хода на административното производство доказателства се установи, че с Решение № ОП-655-01-55 от 31.05.2016г. на главния секретар на Народното събрание е открита процедура по част Четвърта от Закона за обществени поръчки (ЗОП) за възлагане на обществена поръчка с предмет: „Строително-монтажни работи  - преустройство на зала „Света София“ в пленарна зала в сградата на Народното събрание – София, пл. „Княз Александър I“ №1“. Същото е публикувано в Регистъра на обществените поръчки с обявление № ОП-655-00-161 от 31.05.2016г., както и в официалния вестник на Европейския съюз. С Протокол №1 от 04.07.2016г. на комисия, назначена със Заповед № ОП 655-01-74/04.07.2016г. на главния секретар на Народното събрание е извършен подбор на кандидатите , представили оферти за участие в процедурата, като със Заповед № ОП-655-01-88/20.07.2016г. на главния секретар на Народното събрание са обявени и одобрените и допуснати до участие кандидати. Султанка Петрова не е член на комисията. Със Заповед № ОП-655-01-131/20.09.2016г. на главния секретар на Народното събрание е обявено класирането на участниците в проведената процедура по ЗОП, като на първо място е класиран участник: обединение „***“ ДЗЗД с код по Булстат: ***, в което участват „***“ ЕАД, ЕИК: *** и „***“ ООД, ЕИК: ***. На 28.102016г. е сключен Договор за строително монтажни работи между Народното събрание на Република България, представлявано от Иван Славчов – главен секретар и Бока Цонкова – главен счетоводител на Народното събрание и Обединение „***“ ДЗЗД, представлявано от С.П. и Г.П., определено за изпълнител по обществена поръчка с предмет: „Строително-монтажни работи - преустройство на зала „Света София“ в пленарна зала в сградата на Народното събрание – София, пл. „Княз Александър I“ №1“.
Договор №8 от 21.04.2017г. е сключен между „***“ ЕООД, с ЕИК: *** и „***“ ООД, с ЕИК: ***, с предмет „Охрана на обект Народно събрание 2“.
От справка в Търговския регистър е видно, че съдружници в „***“ ДЗЗД с код по Булстат: *** са: „***“ ЕАД, ЕИК: *** и „***“ ООД, ЕИК: ***, с управители – Г.Г.П. и К.П.
	Собственик на „***“ ЕООД, с ЕИК: *** е Ф.Ч. – баща на внуците на Султанка Петрова.
		При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:
		Конфликтът на интереси е административно нарушение и спрямо него следва да се вземе предвид принципът на чл.3, ал.1 от Закона за административните нарушения и наказания и приложение да намери законът, който е бил в сила по време на извършване на нарушението.
В конкретния случай това означава, че спрямо твърденията в искането следва да се приложи ЗПУКИ (отм.), доколкото нарушението е извършено през 2017г. В конкретния случай ЗПКОНПИ не се явява по-благоприятен за лицето закон, тъй като предвиденото наказание за същото нарушение по ЗПКОНПИ е идентично с тово по ЗПУКИ (отм.), като е завишена горната граница на санкцията.
За да е осъществен конфликт на интереси по смисъла на чл.2 от ЗПУКИ (отм.), следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2, ал.2 и ал.3 от ЗПУКИ(отм.). Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Султанка Петрова в качеството си на заместник-министър на труда и социалната политика е била лице, заемащо публична длъжност по смисъла на чл.3, т.4 от ЗПУКИ (отм.) и лице, заемащо висша публична длъжност по чл.6, ал.1, т.3 от Закона за противодействие на корупцията и за отнемане на незаконно придобитото имущество (ЗПКОНПИ). С оглед горното КПКОНПИ е компетентна да разгледа настоящия сигнал.
Договорът за извършване на строително-монтажни работи - преустройство на зала „Света София“ в пленарна зала в сградата на Народното събрание – София, пл. „Княз Александър I“ №1 е сключен от Народното събрание на Република България, а договорът за охрана на обект Народно събрание 2 е сключен между частноправни субекти. В тази връзка Султанка Петрова, в качеството си на заместник-министър на труда и социалната политика, няма правната възможност да упражни правомощия по отношение на тези два договора. Но дори и да е имала такава, договорът за охрана №8 от 21.04.2017г., по отношение на който, същата иска да бъде установено налице ли е конфликт на интереси, е сключен преди датата на нейното назначаване като заместник-министър на труда и социалната политика – 11.05.2017г.
От изложеното е видно, че е налице един от елементите на състава на конфликт на интереси по чл.2 от ЗПУКИ (отм.), а именно: лице, заемащо публична длъжност. Липсват обаче другите два елемента – наличието на упражнени от лицето правомощия по служба и частен интерес. Липсата на който и да е елемент от понятието „конфликт на интереси“ обуславя невъзможност за нарушаване на забраните по Глава Втора от ЗПУКИ (отм.), които представляват негова проявна форма.
Предвид горното, Комисията за противодействие на корупцията и отнемане на незаконно придобито имущество, на основание чл.74, ал.1 и ал.2 от ЗПКОНПИ, 
РЕШИ:
НЕ УСТАНОВЯВА конфликт на интереси по отношение на Султанка Димитрова Петрова, ЕГН: ***, в качеството й на лице, заемащо публична длъжност по смисъла на чл.3, т.4 от ЗПУКИ (отм.) и лице, заемащо висша публична длъжност по чл.6, ал.1, т.3 от ЗПКОНПИ, поради липса на упражнени правомощия по служба по отношение на Договор №8 от 21.04.2017г., сключен между „***“ ЕООД, с ЕИК: *** и „***“ ООД, с ЕИК: ***, с предмет: „Охрана на обект Народно събрание 2“.
Препис от Решението да се изпрати в едно с цялата административна преписка на прокуратурата, с оглед преценка за реализиране на правомощията по чл.76, ал.2 от ЗПКОНПИ.
КОМИСИЯ:
Председател:……………………………… /Пламен Георгиев/

Член:………………………………………./Антоанета Цонкова/

Член:…………………...……………....…../Пламен Йоцов/

Член:…………………………………......../Силвия Къдрева/


image1.jpg




